


Bekendtgørelse om køretøjers tekniske kompatibilitet med jernbanenettet[footnoteRef:1] [1:  Bekendtgørelsen har som udkast været notificeret i overensstemmelse med Europa-Parlamentets og Rådets direktiv 2015/1535/EU (informationsproceduredirektivet).] 


I medfør af § 40, stk. 8, § 56, § 60, stk. 6, og § 64, stk. 4, i jernbaneloven, jf. lovbekendtgørelse nr. 1091 af 11. august 2023, fastsættes efter bemyndigelse og efter bemyndigelse i henhold til § 4, stk. 1, i bekendtgørelse nr. 169 af 27. januar 2026 om Trafikstyrelsens opgaver og beføjelser, klageadgang og kundgørelse af visse af Trafikstyrelsens forskrifter:

Anvendelsesområde
§ 1. Bekendtgørelsen fastsætter bestemmelser om tekniske kompatibilitetskrav og krav for installation af STM (Specific Transmission Module) for køretøjer, som skal godkendes til kørsel på den danske del af jernbanenettet, der er omfattet af Europa-Parlamentets og Rådets direktiv 2016/797/EU af 11. maj 2016 om interoperabilitet i jernbanesystemet i den Europæiske Union (herefter benævnt interoperabilitetsdirektivet).
Stk. 2. Bekendtgørelsen lukker relevante udestående punkter i de pågældende TSI’er. jf. bilag 1-2.
Stk. 3. Bekendtgørelsen skal anvendes, når et udpeget organ skal udfærdige kompatibilitetsattest og attest for installation af STM for et køretøj eller en serie af ens køretøjer på baggrund af en typeafprøvningsattest, jf. § 3, stk. 5, og § 4, stk. 3.

Definitioner
§ 2. I denne bekendtgørelse forstås ved:
1) Bemyndigede organer: De organer som er blevet bemyndigede til at vurdere interoperabilitetskomponenters overensstemmelse eller anvendelsesegnethed og til at gennemføre proceduren for EF-verifikation af delsystemerne.
2) Kompatibilitetsattest: Den verifikationsattest der udfærdiges af det udpegede organ på baggrund af typeafprøvningsattesten, jf. modul SD eller SF; eller på baggrund af konstruktionsundersøgelsesattesten, jf. modul SH1, som dokumentation for, at køretøjet er kompatibelt med det net, køretøjet skal anvendes på. Verifikationsattesten omfatter alle køretøjets strukturelle delsystemer.
3) Køretøj: Et jernbanekøretøj med eller uden trækkraft, der kører på hjul på en jernbanestrækning; et køretøj er sammensat af et eller flere strukturelt eller funktionelt definerede delsystemer.
4) Notificerede nationale tekniske regler: De nationale, tekniske regler, som Danmark i medfør af interoperabilitetsdirektivet, har meddelt EU-Kommissionen.
5) STM: Specific Transmission Module er den enhed, som anvendes i Danmark til at oversætte signaler mellem ATC (det gamle signalsystem) og ETCS (det nye signalsystem).
6) STM-attest: Den verifikationsattest der udfærdiges af det udpegede organ som dokumentation for, at den danske STM er installeret korrekt i køretøjet.
7) Teknisk kompatibilitet: Et køretøjs tekniske forenelighed med infrastrukturen på netniveau. Rutespecifikke forhold indgår ikke i verifikationen af teknisk kompatibilitet.
8) TSI: Teknisk Specifikation for Interoperabilitet, der er vedtaget i henhold til interoperabilitetssdirektivet, og som gælder for hvert delsystem eller del af et delsystem, med sigte på at opfylde de væsentlige krav og sikre interoperabilitet på det transeuropæiske jernbanesystem.
9) TSI LOC&PAS  Den tekniske specifikation for interoperabilitet gældende for lokomotiver og rullende materiel til passagertog i delsystemet Rullende materiel til jernbanesystemet i Den Europæiske Union.
10) TSI WAG: Den tekniske specifikation for interoperabilitet gældende for godsvogne i  delsystemet Rullende materiel til jernbanesystemet i Den Europæiske Union.
11) TSI CCS: Den tekniske specifikation for interoperabilitet gældende for togkontrol- og kommunikationssystemer i jernbanesystemet i Den Europæiske Union.
12) Udestående punkter: Punkter, hvor emnet er nødvendigt for interoperabiliteten, men hvor der endnu ikke er opstillet krav i TSI’en.
13) Udpegede organer (designated bodies – DeBo): De organer, der er blevet udpeget i henhold til bekendtgørelse om krav til udpegede organer på jernbaneområdet til at vurdere, om køretøjet er i overensstemmelse med notificerede nationale tekniske regler. 

Verifikationsprocedure og tekniske krav
§ 3. Ved udstedelse af en kompatibilitetsattest, skal et udpeget organ verificere, at et køretøj eller en serie af ens køretøjer opfylder kravene i de relevante bilag. 

Stk. 2. For køretøjer, som er omfattet af TSI LOC&PAS, verificerer det udpegede organ, at køretøjet opfylder alle kravene i bilag 1.
Stk. 3. Hvis køretøjet også indeholder delsystemet CCS (mobilt togkontrol- og kommunikationsudstyr), skal det udpegede organ ligeledes verificere alle kravene i bilag 2.
Stk. 4. Der er ingen relevante udestående punkter i TSI WAG, hvorfor der ikke er opstillet nationale krav for denne TSI, der skal verificeres.
Stk. 5. Der skal udarbejdes en typeafprøvningsattest i henhold til modul SB eller en konstruktionsundersøgelsesattest i henhold til modul SH1 som dokumentation for opfyldelse af kravene i bilag 1-2, på typeniveau. Kompatibilitetsattesten skal herefter udarbejdes på baggrund af typeafprøvningsattesten, jf. modul SD eller SF; eller på baggrund af konstruktionsundersøgelsesattesten, jf. modul SH1. Modulerne er beskrevet i Kommissionens afgørelse nr. 2010/713/EU af 9. november 2010 om de moduler til procedurer for vurdering af overensstemmelse og anvendelsesegnethed og for EF-verifikation, der skal benyttes i tekniske specifikationer for interoperabilitet, som er vedtaget i medfør af interoperabilitetsdirektivet. Der skal udarbejdes én kompatibilitetsattest per typeafprøvningsattest eller konstruktionsundersøgelsesattest. 
Stk. 6. Det udpegede organs arbejdsmetode og dokumentationsstruktur skal følge de samme retningslinjer, som gælder for de bemyndigede organers arbejdsmetode og dokumentationsstruktur.
§ 4. Ved udstedelse af STM-attest, skal et udpeget organ verificere, at et køretøj eller en serie af ens køretøjer opfylder kravene i bilag 3. 
Stk. 2. Der skal udarbejdes en typeafprøvningsattest i henhold til modul SB eller en konstruktionsundersøgelsesattest i henhold til modul SH1 som dokumentation for opfyldelse af kravene i bilag 3, på typeniveau. Kompatibilitetsattesten skal herefter udarbejdes på baggrund af typeafprøvningsattesten, jf. modul SD eller SF; eller på baggrund af konstruktionsundersøgelsesattesten, jf. modul SH1. Modulerne er beskrevet i Kommissionens afgørelse nr. 2010/713/EU af 9. november 2010 om de moduler til procedurer for vurdering af overensstemmelse og anvendelsesegnethed og for EF-verifikation, der skal benyttes i tekniske specifikationer for interoperabilitet, som er vedtaget i medfør af interoperabilitetsdirektivet. 
Stk. 3. Verifikation af dansk STM skal ske af et udpeget organ, som er udpeget af Trafikstyrelsen specifikt til STM verifikation. 

Dispensation
§ 5. Trafikstyrelsen kan i særlige tilfælde dispensere fra bestemmelserne i denne bekendtgørelse, når det i øvrigt skønnes foreneligt med de hensyn, der ligger til grund for de pågældende bestemmelser, herunder gældende EU-lovgivning. 

Ikrafttræden
§ 6. Bekendtgørelsen træder i kraft den 1. januar 2027.
Stk. 2. Bekendtgørelse nr. 863 af 20. juni 2024 om køretøjers tekniske kompatibilitet med jernbanenettet ophæves.
Stk. 3. Kompatibilitetsattester, der er udstedt før bekendtgørelsens ikrafttræden, er fortsat gældende i overensstemmelse med deres indhold.

Trafikstyrelsen, den xx. xxx  2026.

Nanna Møller
/ Laura Meyer Harrison



